b'\n_START_ARTICLE_\nJulia Timosjenko\n_START_SECTION_\nHistorie\n_START_PARAGRAPH_\nInden hun blev Ukraines f\xc3\xb8rste kvindelige premierminister, var hun en af lederne af Den Orange Revolution, der slog igennem i 2005. Mens Viktor Jusjtjenko var pr\xc3\xa6sident blev Timosjenko udn\xc3\xa6vnt til energiminister, med det overordnede ansvar for Ukraines energiforsyning. Hun fik tilnavnet gasprinsessen fordi hun privatiserede store dele af Ukraines energiforsyning. I 2005 k\xc3\xa5rede Forbes Magazine Timosjenko som den tredjemest magtfulde kvinde i verden._NEWLINE_Hun stillede op til pr\xc3\xa6sidentvalget i 2010, hvor hun tabte til den pro-russiske Viktor Janukovitj med 45.47% mod Janukovitj 49% af stemmerne i anden runde. Hun anklagede efterf\xc3\xb8lgende Janukovitj for at svindle med resultatet, en anklage hun senere trak tilbage, da hun ikke mente, at man kunne stole p\xc3\xa5 domstolene._NEWLINE_F\xc3\xb8r sin politiske karriere var hun en succesfuld men kontroversiel forretningskvinde. Hun tog en \xc3\xb8konomieksamen fra Dnipropetrovsk Universitet 1984, og gik derefter videre til en doktorafhandling i \xc3\xb8konomi. Efter arbejde som \xc3\xb8konom p\xc3\xa5 en fabrik i Dnipropetrovsk kom hun via videobranchen til naturgasindustrien, hvor hun tjente en formue._NEWLINE_Timosjenko blev i oktober 2011 id\xc3\xb8mt 7 \xc3\xa5rs f\xc3\xa6ngsel for magtmisbrug. If\xc3\xb8lge retten "gik hun ud over sine fuldmagter, da hun som premierminister indgik gaskontrakter med Rusland". Anklagemyndigheden mente kontrakterne skadede Ukraine \xc3\xb8konomisk._NEWLINE_2. oktober 2013 kr\xc3\xa6vede Europaparlamentet Timosjenko l\xc3\xb8sladt._NEWLINE_Timosjenko blev l\xc3\xb8sladt 22. februar 2014 efter flere dage med uro i Ukraine, som kostede 77 mennesker livet. Den formelle begrundelse for l\xc3\xb8sladelsen var, at de forhold hun var d\xc3\xb8mt for, nu var afkriminaliseret._NEWLINE_Julia Timosjenko blev 2012-13 sammen med den tidligere premierminister Pavlo Lazarenko mist\xc3\xa6nkt for involvering i mordet p\xc3\xa5 Jevgen Sjtjerban, hans kone Nadia Nikitina og yderligere to personer. De betalte if\xc3\xb8lge mistanken for at f\xc3\xa5 dem myrdet.'